Gedurende Over-de-Voor se reünie van 24 tot 26 Maart het dr Pieter Warnich, 'n voormalige koshuisvader, die boek wat hy geskryf het oor die geskiedenis, tradisies en stories van hierdie koshuis, bekend gestel. Overs bedank graag al die alumni wat bydraes tot die boek gelewer het, hetsy staaltjies of foto's. Diegene wat meer inligting oor die boek wil hê, kan vir Janice Möller by janice.möller@nwu.ac.za of 018 299 1176 kontak.
55 jaar se wel en weë
Met die eerste 55 jaar agter die blad, is die manne van Over de Voor-manskoshuis op die NWU se kampus in Potchefstroom reg vir die volgende 55 jaar.
Vorige inwoners of "old boys" het van heinde en verre gekom vir die viering van dié mylpaal. Muis Grobler (inwoner 1972-1974) het byvoorbeeld die langpad van Oshikati in Namibië af aangepak vir die reünie wat van 24 tot 26 Maart 2017 gehou is.
Die Vrydagmiddag en -aand het die manne lekker gekuier en ou stories uitgeruil, waarna Overs teen Laureus-manskoshuis op die rugbyveld kragte gemeet het.
Die Saterdagoggend het dr Pieter Warnich, 'n voormalige koshuisvader, sy boek oor Over de Voor se geskiedenis, tradisies en verhale bekendgestel. Daarna het almal die NWU se argief en museum besoek en die aand het hulle 'n formele ete bygewoon waartydens vorige huisouers bederf is.
Sondagoggend het prof Fika Janse van Rensburg met die alumni gesels en het Janice "Moeder" Möller, Overs se inwonende beampte, die 55 jaar-gedenkplaat onthul. Ná 'n onvergeetlike naweek vol pret en mooi herinneringe het alumni weer huiswaarts gekeer.
Die voormalige koshuisvaders wat die reünie bygewoon het, is dr Koos Hugo, (1987-1997), prof Cobus Pretorius (2001-2004), dr Pieter Warnich (2005-2014) en Rooies Andrianatos (vanaf 2014, huidige koshuisvader).
Dr Pieter Warnich stel die boek bekend wat 50 jaar van Over de Voor-geskiedenis bevat.
Die reünienaweek is gekenmerk deur lekker kuier tussen vriende en die oproep van onvergeetlike herinneringe.
Dis altyd lekker om te sien hoe die "old boys" hulle Overs-klere met trots dra, ná soveel jare.
'n Paar "old boys" van 1980 tot 1984 staan reg vir 'n groepsfoto.
Alumni en huidige huiskomiteelede besoek die NWU se argief en museum vir 'n begeleide toer en skyfievertoning.